શ્રીજી મહારાજના મુખકમળમાંથી જેમના વિષે પ્રશંસાના શબ્દપુષ્પો સરી પડ્યા, તે રતનજીભાઈ સાવરકુંડલાનાં વતની હતા. જેમણે પોતાનું જીવન સેવાયજ્ઞમાં આહુત કર્યુ. તેવા નિખાલસ, નિર્માની પાર્ષદ રતનજી શ્રીજી મહારાજના અંગ રક્ષક હતા. જીવનની પાંગરતી વયમાં જ તેમને ભક્તિનો રંગ લાગી જતા જ્ઞાનદૃષ્ટિ વિશાળ બની ને પ્રભુની કૃપા એમના ઉપર ઉતરી. ભક્તિમાંથી ઉદય પામેલો પ્રભુ પ્રત્યેનો પ્રેમ એમનું સમગ્ર જીવન રંગી ગયો અને શ્રીજી મહારાજના હજૂરી પાર્ષદ થયા. સ્વાતિ નક્ષત્રમાં પડતા વરસાદના બુંદને મીન અધર ઝીલે તેમ શ્રીજી મહારાજની આજ્ઞાને અધર ઝીલીને શબ્દશઃ તે આજ્ઞાનું પાલન કરતા.